Meenti aɨn ɨ Saulo, ayan auj tihuáꞌanyeechacaa tɨ huaꞌucuiꞌini aɨme ɨ maj raꞌatzaahuatyaꞌacaa aɨjna ɨ tavastaraꞌa. Aɨj pu cɨn aɨjna u aꞌutéeseij aɨjna tɨ tihueꞌijtyaꞌacaa u teyujtaꞌa.
Aj puiꞌi raatahuaviiriꞌi tɨ aɨn raatapijteꞌen ɨ yuꞌuxari ɨ tɨ cɨn u aꞌutyarute u teyujtaꞌa ajta aꞌahuaꞌa tɨ ayan tyajaꞌarajtyahuaa tɨcɨn Damasco. Tɨ puaꞌa nuꞌu aun huajaꞌutyauuni ɨ tyaɨte ɨ maj nuꞌu raꞌatzaahuatyaꞌacaa ɨ nyuucari ɨ maj cɨn rɨꞌɨ tityaajuꞌucaa ɨ Dioj jemi, aj pu nuꞌu i hueꞌiráviꞌitɨj huaꞌanajɨꞌɨcaꞌaxɨꞌɨn, tɨꞌij nuꞌu i huaꞌaviꞌitɨn u Jerusalén.
Tɨꞌɨj ari aun vejliꞌi aumaꞌacaa ajna Damasco, iyeꞌitzi cɨn pu eihua huatátzarajraa. Uteꞌe pu vaꞌacaanye ajna aꞌu tɨ aꞌutyavaacaꞌa aɨjna ɨ Saulo.
Tɨꞌɨqui aɨn arajve a chuaataꞌa. Tiꞌitɨ pu huanamuajriꞌi tɨ ayan tiraataꞌixaa tɨcɨn: ―Saulo, Saulo. ¿Aꞌini een cɨn peyan aꞌij puaꞌa nyaruure?
Aj puiꞌi ayan tiraataihuaꞌuriꞌi aɨjna ɨ Saulo tɨcɨn: ―¿Aꞌataani paj pueen, nyavastaraꞌa? Aj puiꞌi ayan tyuꞌutánamuajre tɨcɨn: ―Nyaa nu nyaɨn pueen i nyej iꞌi Jesús, i paj aꞌij puaꞌa nyaruure.
Aj puiꞌi tavastaraꞌa ayan tyuꞌutanyúu tɨcɨn: ―Ajchesi, aricu u chajtaꞌa. Aa mu muajaꞌutaꞌixaateꞌesin aꞌij pej yeꞌi huarɨni.
Majta maɨn ɨ maj jamuan áꞌujhuaꞌanyaꞌa, au mu aꞌutyáuucaꞌa, camu cheꞌe aveꞌenyuucaꞌa. Tiꞌitɨ mu xaa huanamuajriꞌi, aru camu aꞌatɨj aꞌa aꞌuseij.
Aj puiꞌi ajche aɨjna ɨ Saulo. Tɨꞌɨj maunyeeracaꞌa, capu cheꞌe atányeericaa. Matɨꞌɨj mi raꞌanavíꞌiraꞌa ɨ muajcaꞌaraꞌaraꞌan jetze, meyaꞌuviꞌitɨ u Damasco.
Ayaa pu aꞌatee aꞌachu cumu hueica xɨcaj tɨ arácuuniꞌi, ajta tɨ cai tiꞌitɨ huacuaa; ayaa pu cheꞌeta naꞌa aꞌatee hueica xɨcaj tɨ cai yaꞌacaraꞌa.
Saɨj pu aꞌutyavaacaꞌa aujna Damasco, aꞌatɨ tɨ ajta tyaꞌatzaahuatyaꞌacaa. Ayaa pu antyahuaacaꞌa tɨcɨn Ananías. Aj puiꞌi tavastaraꞌa huataseijre jemin aɨjna ɨ Ananías. Ayaa pu tiraatajee tɨcɨn: ―Ananías. Aj puiꞌi ayan tyuꞌutanyúu tɨcɨn: ―Yeꞌe nyaj huatejvee, nyavastaraꞌa.
Aj puiꞌi ayan tiraataꞌixaa aɨjna ɨ tavastaraꞌa tɨcɨn: ―Aricu, aɨjna caayeraꞌa jetze tɨ ayan tyajaꞌarajtyahuaa tɨcɨn tɨ huataujreꞌiye. Pataꞌaj hui paun tyuꞌutaihuaꞌun ɨ Judás tɨ eꞌeche tɨ puaꞌa aun aꞌutácatii aɨjna ɨ aꞌatɨ tɨ ayan antyahuaa tɨcɨn Saulo. Tarso pu hui eꞌemaꞌacan aɨjna ɨ aꞌatɨ. Aɨ pu rahuauhuau ɨ Dioj jemi.
Aꞌatɨ pu nuꞌu huataseijre aɨjna jemi ɨ Saulo. Tevi pu huataseijre tɨ ayan antyahuaa tɨcɨn Ananías. Ajta ayan tyuꞌuséijre tɨ aɨn Ananías nuꞌu raꞌavaꞌamuarej an múutzeꞌen tɨ ij ajtahuaꞌa atanyeere. ―Ayaa pu tiraataꞌixaa ɨ tavastaraꞌa.
Aj puiꞌi ayan tiraataꞌixaa aɨjna ɨ Ananías: ―Casiꞌi, nyavastaraꞌa. Muiꞌitɨ mu meri naataꞌixaa aꞌij tɨ tiꞌitɨ ruure aɨjna ɨ aꞌatɨ. Eecan pu nuꞌu aꞌij puaꞌa huaꞌaruure aɨmej ɨ maj muaꞌatzaahuateꞌe aun maj aꞌuchaatɨme aujna Jerusalén.
Ajta ijii, aɨmej ɨ mej tieꞌijta u teyujtaꞌa, aɨ mu nuꞌu raataꞌa tɨ aɨn ya tanyen, tɨꞌij hueꞌiraviꞌitɨn huaꞌanajɨꞌɨcaꞌaxɨꞌɨn aɨmej ɨ maj muanaꞌamiche mueetzi.
Ajtahuaꞌa pu ayan tiraataij ɨ tavastaraꞌa tɨcɨn: ―Aricu. Nyaa nu hui raꞌavaꞌahuau nyaɨjna ɨ aꞌatɨ tɨꞌij aɨn nyeetzi jetze maꞌacan tihuaꞌutaꞌixaateꞌen aɨmej ɨ mej seij chuejraꞌa japua eꞌeche, ajta ɨ huaꞌarey. Aɨ pu hui ajta nyeetzi jetze maꞌacan tihuaꞌutáꞌixaateꞌesin ɨ maj maun aꞌuchaatɨme aujna u Israel.
Ayej xaa nyaꞌu, nyaa nu raataseijrateꞌesin nyaɨjna ɨ Saulo ɨ tɨ ayan tyuꞌujxeꞌeveꞌe tɨ eihua rajpueiitzi aꞌaraꞌani nyeetzi jetze maꞌacan. ―Ayaa pu tiraataꞌixaa ɨ tavastaraꞌa.
Aj puiꞌi áꞌuraa aɨjna ɨ Ananías. Au pu aꞌaráꞌa Judás tɨ eꞌeche. Aj puiꞌi aun aꞌutyajrupi u chiꞌita. Ajta eꞌeyan raꞌavaꞌamuarej an múutzeꞌen aɨjna ɨ Saulo. Aj puiꞌi ayan tiraatataujte tɨcɨn: ―Neꞌihuaaraꞌa, Saulo. Aɨ pu hui ayan tinaataij ɨ tavastaraꞌa, aɨjna ɨ Jesús tɨ mueetzi jemi aꞌutaseijre patɨꞌɨj ya vaꞌatamáꞌacaa. Ayaa pu tinaataij pej pi pajtahuaꞌa atanyeere, ajta paj paɨjna jetze araꞌacaꞌanyen ɨ xaijnyuꞌucaraꞌaraꞌan ɨ Dioj. ―Ayaa pu tiraataꞌixaa aɨjna ɨ Ananías.
Cɨmeꞌen puꞌu ayan tiraataꞌixaa, aitácuurixɨ ɨ jɨꞌɨsaaraꞌan jetze ɨ tiꞌitɨ naviiraꞌan tɨ huatyaahua. Aj puꞌi ajtahuaꞌa atanyeeracaꞌa. Tɨꞌɨqui aɨn ajche aɨjna ɨ Saulo. Tɨꞌɨqui huamuaɨꞌɨvijhuacaꞌa.
Aj puiꞌi xaa tyuꞌucuaa. Ajta ruꞌuhuatácaꞌanistiꞌiriꞌi. Au pu huatyajturaa huaꞌa jamuan ɨ maj tyaꞌatzaahuateꞌe huaꞌapua, hueica xɨcaj, aujna u Damasco.